代遊西湖分韵得香字
作者：廖行之
朝代：宋

paragraphs: 永嘉有儒宗，學古源流長。
未施經國手，姑綰祠嶽章。
豈惟禮秩重，正遣文教昌。
從遊者誰子，秀異推荆楊。
潛君春秋學，三傳可束藏。
君章湘中傑，况有今黄香。
羣賢集董帷，幸甚同翺翔。
吾邦一何遇，石鼓分餘光。
坐令士氣振，聞者皆激昂。
今朝過封胡，三英璨琳琅。
乘興訪蕭寺，草草羅酒漿。
吾儕亦縱臾，十駕隨飛黄。
亢宗頼季子，未數彥道狂。
讀禮不敢過，養晦須名揚。
旁觀且袖手，代斲愧不臧。
聊補分韵篇，一笑薰風凉。